Bið eftir úthlutun húsnæðis á Stúdentagörðum Félagsstofnunar stúdenta ( FS ) hefur ekki verið styttri síðan árið 2010 að lokinni síðustu úthlutun núna á haustmisseri . Stendur biðlistinn nú í 591 umsókn , en haustið 2010 stóð hann í 524 umsóknum , að því er segir í tilkynningu . Þegar mest lét , haustið 2016 , voru 1.160 umsækjendur á biðlista að úthlutun lokinni . Nýr stúdentagarður við Sæmundargötu 21 , sem tekinn verður í notkun í byrjun febrúar , mun bæta stöðuna enn frekar . Ný vefsíða Stúdentagarða hefur einnig verið sett í loftið . „ FS hefur með markvissri uppbyggingu leigueininga á Stúdentagörðum náð að vinna á langvarandi og erfiðu ástandi sem ríkt hefur í húsnæðismálum stúdenta við Háskóla Íslands . Frá árinu 2013 hefur FS fjölgað leigueiningum sem nemur 401 . Er fjöldi eininga í eigu FS 1.200 í dag , en þar búa um 1.800 manns , þ.e. stúdenta og fjölskyldur þeirra . Með opnun nýs stúdentagarðs , Mýrargarðs við Sæmundargötu ( á Vísindagarðareit ) , í febrúar n.k. mun enn frekar takast að vinna niður biðlista þegar 244 leigueiningar verða teknar í notkun , “ segir í tilkynningunni . „ Við erum afskaplega ánægð með þessa jákvæðu þróun og munum halda áfram á þessari braut . Biðlistar á Stúdentagörðum hafa í gegnum tíðina verið langir og erfitt að geta ekki veitt þeim sem vilja og þurfa húsnæði á góðum kjörum , sérstaklega þar sem almenni leigumarkaðurinn hefur verið þessum hópi mjög þungur . Nú hyllir í betri tíma , “ segir Guðrún Björnsdóttir , framkvæmdastjóri Félagsstofnunar stúdenta , í tilkynningunni . Markmið FS er að geta veitt 15% nemenda við Háskóla Íslands húsaskjól , sem er sambærilegt framboð og víða á Norðurlöndum . Í dag stendur sú tala í 11% en nemendur við Háskóla Íslands eru um 13.100 talsins .